L 173/84
BG
Официален вестник на Европейския съюз
30.6.2022 г.
6.
Освен това регионалната помощ може ефективно да стимулира или улеснява икономическото развитие на подпомаганите региони само ако е отпусната с цел да се стимулират допълнителни инвестиции или допълнителна стопанска дейност в тези региони.
В някои много редки и строго определени случаи пречките, които могат да срещнат тези региони да привлекат или задържат стопанска дейност, могат да бъдат толкова сериозни или от толкова постоянно естество, че инвестиционната помощ може да не е достатъчна, за да позволи на региона да се развие.
При такава ситуация регионалната инвестиционна помощ може да бъде допълвана с регионална оперативна помощ.
7.
През 2019 г.
Европейската комисия („Комисията“) започна оценка на рамката за регионална помощ, за да прецени дали нейните насоки за регионална помощ все още са подходящи за целта.
Резултатите (8) показаха, че по принцип правилата са ефективни, но че са необходими някои подобрения, имащи за цел да бъдат отразени икономическите развития.
Освен това съобщенията „Европейският зелен пакт“ (9), „Нова промишлена стратегия за Европа“ (10) и „Изграждане на цифровото бъдеще на Европа“ (11) могат да бъдат взети предвид от Комисията, когато оценява въздействието на регионалната помощ, за което са необходими някои изменения в правилата.
В този контекст други правила за държавна помощ също са в процес на преразглеждане и Комисията обръща специално внимание на приложното поле на всяка от тематичните насоки, както и на възможностите за потенциално комбиниране на различни видове помощ за една и съща инвестиция.
По този начин подкрепата за първоначални инвестиции в нови екологосъобразни технологии, които допринасят за декарбонизацията на производствените процеси в промишлеността, включително в енергоемките отрасли като стоманодобива, може да бъде оценена в зависимост от техните конкретни характеристики, по-специално съгласно правилата за държавна помощ за научни изследвания, развойна дейност и иновации или за опазване на околната среда и енергетика.
Регионалната помощ може да бъде съчетана и с други видове помощ.
Възможно е например за един и същ инвестиционен проект регионалната помощ да се съчетава с подпомагане съгласно правилата за държавна помощ за опазване на околната среда и за енергетика, ако този инвестиционен проект улеснява развитието на подпомаган регион и в същото време повишава равнището на опазване на околната среда до степен, при която инвестицията или част от нея отговаря на изискванията за подпомагане както съгласно тематичните правила, така и съгласно разпоредбите на двата набора от правила.
По този начин държавите от ЕИП могат да стимулират постигането на двете цели по оптимален начин, като същевременно избягват свръхкомпенсация.
[...] (12).
7а.
Надзорният орган на ЕАСТ отбелязва, че някои инструменти на политиката и законодателни разпоредби, посочени от Комисията, може да не са включени в Споразумението за ЕИП.
Отчитайки конкретните обстоятелства по отношение на законодателството в членуващите в ЕИП държави от ЕАСТ, с цел да осигури еднакво прилагане на разпоредбите за държавна помощ и равни условия на конкуренция навсякъде в ЕИП, Надзорният орган на ЕАСТ все пак като цяло ще използва същите отправни точки като тези в Насоките на Комисията, когато оценява съвместимостта на регионалната помощ с функционирането на Споразумението за ЕИП *.
Поради това в настоящите насоки се съдържат препратки към законодателството и документите на политиката на Европейския съюз, включени в Насоките на Комисията (13).
Това не означава, че членуващите в ЕИП държави от ЕАСТ са задължени да спазват законодателни актове, които не са въведени в Споразумението за ЕИП.
(8) Вж. работния документ на службите на Комисията относно резултатите от проверката за пригодност от 30 октомври 2020 г. — SWD(2020) 257 final.
(9) Съобщение на Комисията до Европейския парламент, Европейския съвет, Съвета, Европейския икономически и социален комитет и Комитета на регионите от 11 декември 2019 г. — COM(2019) 640 final.
(10) Съобщение на Комисията до Европейския парламент, Европейския съвет, Съвета, Европейския икономически и социален комитет и Комитета на регионите от 10 март 2020 г. — COM(2020) 102 final.
(11) Съобщение на Комисията до Европейския парламент, Съвета, Европейския икономически и социален комитет и Комитета на регионите от 19 февруари 2020 г. — COM(2020) 67 final.
(12) [...].
(*) Въз основа на предложението за Регламент на Европейския парламент и на Съвета за създаване на Фонда за справедлив преход — COM(2020) 22 final, Комисията също така включи в своите насоки специфични разпоредби, за да улесни предоставянето на подкрепа в контекста на Фонда за справедлив преход (ФСП) в съответствие с принципите на сближаване.
Тези разпоредби не са включени в настоящите насоки, тъй като към момента на приемането на насоките не беше достатъчно ясно как ще се третира ФСП в контекста на Споразумението за ЕИП, за да бъдат определени условията.
В зависимост от бъдещото развитие Надзорният орган на ЕАСТ може да помисли за преразглеждане на настоящите насоки по тези и по други точки.
(13) Някои текстове, включени в Насоките на Комисията, все пак бяха заличени.
Тези заличавания засягат текстове, съдържащи препратки към правни инструменти и разпоредби, които не са част от Споразумението за ЕИП или нямат еквивалент в него, и текстове, в които се прави позоваване на правен инструмент, чиито последици в контекста на Споразумението за ЕИП, както е отбелязано в предходната бележка под линия, понастоящем са твърде неясни.
Мястото на заличените текстове е обозначено с [...].